Elisabeth Geday (RV), 2006-10-10:
Nu er det ikke lige min stil at gå og være vranten, så jeg må sige til familie- og forbrugerministeren, at jeg ikke er spor vranten.
Jeg citerer bare fra en rapport, som Fødevarestyrelsen selv har lavet.
Det er ganske vist ikke ordret, men jeg forsøger i hvert fald at citere konklusionerne, hvor det jo helt klart fremgår, at der stadig væk er store problemer med egenkontrollen, navnlig i de små virksomheder.
Problemet er, at de ikke forstår, hvorfor de skal lave den kontrol, og hvis de heller ikke forstår, hvordan de skal lave den, udfører de den ikke rigtigt, og så er der ikke nogen effekt af fødevarekontrollen.
Der bliver peget på en række steder, hvor der skal sættes ind for at rette op på forholdet over for de små og mellemstore virksomheder, og det er sådan set bare det, jeg griber fat i, når jeg siger, at det, ministeren lægger op til med forslaget, ikke vil løse problemerne.
Vi behøver altså ikke at vente på endnu en rapport, der peger på problemerne, for at få løst fødevarekontrollens problemer med de små og mellemstore virksomheder, og det er sådan set derfor, jeg forsøger at få ministerens svar.
Jeg kan spørge helt konkret: Er der flere fødevarekontrollanter på vej som følge af enten lovforslaget her eller den rapport, som vi fik for en måned siden?
Vi laver sådan en analyse, fordi vi hele tiden vil blive bedre til det, vi gør, og vil sikre os, at tingene også bliver bedre ude i virkeligheden.
Det sker bl.a. ved at undersøge, om egenkontrollen nu fungerer helt, som den skal.
Er der nogle steder, den ikke fungerer helt, som den skal, skal vi gøre det bedre, og det er jo også det, der lægges op til i rapporten.
De problemer, den afslører, skal vi gøre noget ved, og det gør vi naturligvis også.
Om der er flere kontrollanter på vej, skal jeg ikke kunne sige.
Der er jo ikke skåret ned på antallet af kontroller og heller ikke på antallet af medarbejdertimer, der bruges til kontroller.
Det må vi overveje, men det skal ske på baggrund af grundige analyser, så vi bruger pengene på den rigtige måde.
Ministeren må undskylde mig, men den konstante pegen på behovet for grundige analyser lyder altså for mig som en stor syltekrukke.
Vi har jo lige fået evalueringen af egenkontrollen i detailleddet, og den peger på, at der er behov for mere tid, dels til at foretage den enkelte kontrol, dels til at give vejledning til de virksomheder, som ikke forstår, hvorfor de skal lave et egenkontrolprogram.
Hvad søren er det så for endnu en redegørelse eller analyse, vi skal vente på?
Jeg spørger bare.
Nu får vi lavet noget, der tager fat på de absolut brodne kar, dels med regeringens rejsehold, dels med denne lovgivning, som vi alle sammen bakker op.
Men hvad gør vi for at få egenkontrollen til at fungere hos det lille pizzeria, hos den lille grønthandler og hos den lille slagter?
Det er jo her, der virkelig er en gevinst at hente, hvis vi kan få kontrollen til at fungere, men hvad er det for en analyse, vi nu skal vente på?
Vi kan jo nævne det ene tiltag efter det andet, der er taget på området.
Rejseholdet er et godt eksempel på det, og vi følger hele tiden op på problemerne og gør tingene skarpere, bedre og mere effektivt.
Nu gennemfører vi så denne lovgivning, som jo ikke er et resultat af nogen kommission eller længerevarende ekspertanalyse, men af noget, vi har besluttet i den kreds af partier, som omfatter Dansk Folkeparti, Venstre og det Konservative Folkeparti.
Vi har brugt sommeren til en høringsproces, og nu sætter vi det i værk, så vi handler hele tiden på området.
Men nogle gange er der jo også brug for at undersøge nogle ting som f.eks. egenkontrollen.
Den har vi undersøgt, og nu tager vi så konsekvensen af den undersøgelse og iværksætter nogle tiltag for at forbedre egenkontrollen.
Hermed sluttede forhandlingen, og lovforslaget overgik derefter til anden behandling.
Afstemning